নোভাক জকোভিচ: আইনি লড়াইয়ে হেরে যাওয়ার পর বিশ্বের এক নম্বর টেনিস তারকাকে অস্ট্রেলিয়া থেকে বহিষ্কার করা হয়েছে
টেনিস তারকা নোভাক জকোভিচ তার আইনি লড়াইয়ে হেরে যাওয়ার পর এখন তাকে অস্ট্রেলিয়া থেকে বহিষ্কার করা হয়েছে।
অস্ট্রেলিয়ার সরকার তাকে দেয়া ভিসা বাতিল করার পর তিনি সেটি আদালতে চ্যালেঞ্জ করেছিলেন। কিন্তু আদালতের বিচারকরা তার আবেদন খারিজ করে দেন ।
বিশ্বের এক নম্বর টেনিস তারকা নোভাক জকোভিচ অস্ট্রেলিয়ান ওপেনে অংশগ্রহণের জন্য অস্ট্রেলিয়ায় যান। কিন্তু তিনি করোনাভাইরাসের টিকা ছাড়াই অস্ট্রেলিয়ায় ঢুকেছিলেন।
আদালত তার আবেদন খারিজ করে দেয়ার পর নোভাক জকোভিচের ২১ বার  গ্র্যান্ড স্ল্যাম জিতে রেকর্ড করার স্বপ্ন শেষ হয়ে গেল।
নোভাক জকোভিচ বলেছেন, তিনি আদালতের রায়ে 'হতাশ' হয়েছেন, তবে এই রায় তিনি মেনে নিচ্ছেন।
এক বিবৃতিতে তিনি বলেছেন, "আমার অস্ট্রেলিয়া ছেড়ে চলে যাওয়ার ক্ষেত্রে আমি সংশ্লিষ্ট কর্তৃপক্ষের সঙ্গে সহযোগিতা করবো।"
আদালতে যখন রায় ঘোষণা করা হচ্ছিল, তখন বাইরে তার সমর্থকদের মধ্যে নীরবতা নেমে আসে। তার একজন ভক্ত বিবিসিকে বলেন, অস্ট্রেলিয়ান ওপেনে যদি নোভাক জকোভিচ না খেলেন, তার এই গ্রীষ্ম খুব ফাঁকা বলে মনে হবে।
অস্ট্রেলিয়ার প্রধানমন্ত্রী স্কট মরিসন আদালতের রায়কে স্বাগত জানিয়ে বলেছেন, "এটি আমাদের সীমান্তকে শক্ত রাখা এবং অস্ট্রেলিয়ানদের নিরাপদ রাখার জন্যই।"
তিনি বলেন, "মহামারির সময় অস্ট্রেলিয়ানরা অনেক আত্মত্যাগ করেছে এবং স্বাভাবিকভাবেই তারা আশা করে যে তাদের এসব আত্মত্যাগ যেন সুরক্ষিত থাকে।"
অস্ট্রেলিয়ার ইমিগ্রেশন মন্ত্রী অ্যালেক্স হক যখন সার্বিয়ান টেনিস তারকা জকোভিচের ভিসা বাতিল করেন, তখন তিনি যুক্তি দিয়েছিলেন যে, অস্ট্রেলিয়ায় তার উপস্থিতি টিকা-বিরোধী মনোভাবে হাওয়া দিতে পারে।
আরসা প্রধান আতাউল্লাহর ভাই কক্সবাজারে গ্রেপ্তার, দাবি পুলিশের
বড় অভিযোগ ছাড়াই শেষ হল নারায়ণগঞ্জে অনেক আলোচনার ভোটগ্রহণ
অধিনায়ক হিসেবে ভিরাট কোহলি যেভাবে সর্বকালের সেরাদের একজন
রোববার আদালতে শুনানির সময় জকোভিচের আইনজীবীরা যুক্তি দেন যে, সরকার যে অজুহাতে ভিসা বাতিল করেছে তা 'অযৌক্তিক এবং অকার্যকর।'
প্রধান বিচারপতি জেমস আলসপ বলেন, ফেডারেল আদালতের রায়ের ভিত্তি ছিল মন্ত্রীর সিদ্ধান্তটি আইনসংগত এবং বৈধ ছিল কিনা। এই সিদ্ধান্ত কতটা বিচক্ষণ ছিল, সেটি তারা বিচার করেন নি।
অস্ট্রেলিয়া যখন কাউকে বহিষ্কার করে, তখন সাধারণত তার অস্ট্রেলিয়ায় ফেরার ওপর তিন বছরের নিষেধাজ্ঞা জারি করা হয়। তবে কোন কোন ক্ষেত্রে এই নিয়ম শিথিল করার সুযোগ আছে।
আদালতের আজকের রায় গত দশদিন ধরে নোভাক জকোভিচকে নিয়ে চলা আইনি লড়াইয়ের সমাপ্তি টানলো।
কোন টিকা না নিয়েই নোভাক জকোভিচ যেভাবে অস্ট্রেলিয়ায় ঢুকেছিলেন, তা অস্ট্রেলিয়ার সাধারণ মানুষের মধ্যে ব্যাপক ক্ষোভ তৈরি করেছিল। অস্ট্রেলিয়ার ফেডারেল সরকার গত দু বছর ধরে বলে এসেছে, করোনাভাইরাস মহামারি মোকাবেলায় জারি করা বিধিনিষেধ যেন মানুষ মেনে চলে এবং 'কেউ আইনের ঊর্ধ্বে নয়।'
জকোভিচকে শুরুতে এই টিকার বাধ্যবাধকতা থেকে রেহাই দেয়া হয়েছিল 'স্বাস্থ্যগত কারণে'। যে দুটি স্বতন্ত্র মেডিক্যাল প্যানেলের সুপারিশের ভিত্তিতে এই সিদ্ধান্ত হয়েছিল, তার একটিকে নিয়োগ করেছিল 'টেনিস অস্ট্রেলিয়া', অপরটি ভিক্টোরিয়া রাজ্যের সরকার।
করোনাভাইরাসের টিকা নিয়ে নাটকীয়তায় অস্ট্রেলিয়ার ভিসা বাতিল জোকোভিচের
নোভাক জকোভিচের বিষয়ে অস্ট্রেলিয়ার সিদ্ধান্তের পেছনে যেসব রাজনীতি
তারকা খেলোয়াড়দের কিছু অদ্ভুত কুসংস্কার
কিন্তু অস্ট্রেলিয়ার বর্ডার ফোর্স গত ৫ জানুয়ারি তাকে আটক করে টিকা সংক্রান্ত ফেডারেল সরকারের নিয়ম ভঙ্গ করার কারণে।
একজন বিচারক পরে জকোভিচের পক্ষে রায় দিলেও ফেডারেল সরকার গত শুক্রবার আবার তার ভিসা বাতিল করে এই বলে যে, জনগণের স্বার্থেই এটা করা হয়েছে।
নোভাক জকোভিচ যদিও কোভিড-১৯ এর টিকা নেন নি, তাকে কখনো টিকা বিরোধী অপপ্রচার চালাতে দেখা যায়নি। তবে অস্ট্রেলিয়ায় টিকাবিরোধী আন্দোলনকারীরা জকোভিচের পক্ষে দাঁড়িয়েছিল সোশ্যাল মিডিয়ায় #IStandWithDjokovic হ্যাশট্যাগে।

টেনিস তারকা নোভাক জকোভিচ তার আইনি লড়াইয়ে হেরে যাওয়ার পর এখন তাকে অস্ট্রেলিয়া থেকে বহিষ্কার করা হয়েছে।